**OBJAVA ZA MEDIJE**

**Izazovi starenja stanovništva i utjecaj na sustav dugotrajne skrbi**

Zagreb, 21. listopada 2022. – ***Na međunarodnoj znanstvenoj konferenciji stručnjaci su analizirali trenutno stanje dugotrajne skrbi diljem svijeta, razmijenili iskustva i ponudili moguća rješenja za sve veće izazove koje će starenje stanovništva donijeti sustavu dugotrajne skrbi.***

Institut za javne financije okupio je na virtualnoj konferenciji „Ekonomika javnog sektora“ posvećenoj starenju i dugotrajnoj skrbi ugledne predavače i istraživače koji su raspravljali o brojnim temama i primjerima iz svojih zemalja iz područja dugotrajne skrbi. Bilo je riječi o razlikama u privatnom i javnom financiranju, povezanosti sustava zdravstva i sustava dugotrajne skrbi, nejednakostima u pružanju skrbi, novčanim naknadama, utjecaju dugotrajne skrbi na sudjelovanje u tržištu rada, mogućnostima kreditiranja starijih osoba, problemu nedovoljnog broja medicinskih sestara i njegovatelja te nizu drugih pitanja.

Prema projekcijama UN-a, svaka četvrta osoba koja živi u Europi i Sjevernoj Americi do 2050. imat će 65 ili više godina. U nekim će zemljama taj udio premašiti jednu trećinu stanovništva. Budući da nositelji vlasti počinju shvaćati da će starenje stanovništva stvarati sve veći pritisak na mirovinske i zdravstvene sustave te socijalnu skrb, potrebna su kvalitetna istraživanja koja će dati smjernice za razvoj mjera politike. Sustav dugotrajne skrbi, koji se pokazao vrlo ranjivim tijekom pandemije koronavirusa, bit će u nadolazećim godinama pod osobito velikim pritiskom.

Potpredsjednica Europske komisije za demokraciju i demografiju **Dubravka Šuica** u svom je uvodnom obraćanju na konferenciji rekla: „Zbog demografskih promjena Europljani žive sve dulje, no pritom raste i potražnja za kvalitetnom i pristupačnom dugotrajnom skrbi. Ova konferencija savršeno se uklapa u *Strategiju* koju smo na razini Europske komisije predstavili početkom rujna, a kojoj je cilj s jedne strane zajamčiti dostojanstven život i pristup kvalitetnoj skrbi, ali s druge i prepoznati vrijednost rada u području skrbi osiguravanjem pravednih uvjeta rada i osposobljavanjem osoblja kako bi sektor privukao više potrebne radne snage. Nadam se da će zahvaljujući i ovoj konferenciji te podizanjem svijesti o važnosti ovog sektora prijedlozi preporuka koje je Komisija napravila biti skoro usvojeni u Vijeću te time i formalni i neformalni oblici skrbi dobiti priznanje i odgovarajuća financijska sredstva koja to zaslužuju, uključujući i sredstva EU-a“.

**Marin Piletić**, ministar rada, mirovinskoga sustava, obitelji i socijalne politike istaknuo je: „S ciljem razvoja kvalitetnih socijalnih usluga namijenjenih ranjivim skupinama, Vlada je 2021. godine donijela Nacionalni plan razvoja socijalnih usluga i Nacionalni plan izjednačavanja mogućnosti za osobe s invaliditetom za razdoblje od 2021. do 2027. godine. Za starije osobe, kao i osobe s invaliditetom, naglasak je na razvoju usluga u zajednici koje osobama omogućuju ostanak u vlastitom domu. Za starije osobe je između ostalog predviđena izgradnja osam centara za starije osobe koji će osigurati raznovrsne izvaninstitucijske usluge koje će poboljšati kvalitetu življenja u vlastitom domu, osiguravanje integrirane socijalne i zdravstvene skrbi na primarnoj razini, te usluge smještaja za korisnike kojima je zbog otežane funkcionalne sposobnosti potrebna pomoć i nadzor druge osobe u zadovoljenju svih potreba u punom opsegu.“

Ministar financija **Marko Primorac** je naglasio: „Tema konferencije nikada nije bila relevantnija, kako dugoročno pritisci na proračun od rashoda za zdravstvenu zaštitu i mirovine nastavljaju rasti. Glavni izazovi u nadolazećem razdoblju bit će održavanje ravnoteže između osiguranja odgovarajuće zdravstvene zaštite osobama starije dobi i potrebe dugoročne njege i fiskalne održivosti.“

Ravnatelj Instituta za javne financije **Vjekoslav Bratić** zaključio je: „Starenje stanovništva postupno postaje jedno od najvažnijih izazova s kojima se suočavaju vlade diljem svijeta zbog svojih golemih društvenih, ekonomskih i financijskih implikacija. Nadam se kako je ova konferencija podigla svijest o važnosti starenja stanovništva i njegovom utjecaju na sustav dugotrajne skrbi.“

Pozvano predavanje na konferenciji održala je **Francesca Colombo**, voditeljica Odjela za zdravstvo OECD-a koja je istaknula da će potražnja za dugotrajnom skrbi rasti, a time i javni rashodi za tu namjenu. „Kako bi u EU-u broj formalnih pružatelja dugotrajne skrbi – medicinskih sestara i njegovatelja – na 100 starijih osoba ostao konstantan, u idućih će se 20 godina morati povećati radna snaga u dugotrajnoj skrbi za 40%.“ Naglasila je da dugotrajna skrb ima brojne strukturne probleme, od kojih je izdvojila teške uvjete rada medicinskih sestara i njegovatelja, kao i činjenicu da su u dugotrajnoj skrbi plaćeni manje nego u zdravstvu.

Profesor **Joan Costa-i-Font** s *London School of Economics and Political Science* u svom je predavanju rekao da se itekako isplati ulagati u dugotrajnu skrb – ta će nam ulaganja dugoročno rasteretiti zdravstveni sustav, poboljšati zdravlje i dobrobit primatelja skrbi te pojačati međugeneracijsku solidarnost u društvu. Predstavio je istraživanje o rezultatima reforme u Španjolskoj kojom se univerzalizirao pristup novčanim subvencijama i uslugama tako da je iznos potpore primarno ovisio o stupnju ovisnosti korisnika o tuđoj skrbi, a ne dobi ili nekim socio-ekonomskim obilježjima. U takvom je sustavu jasniji pozitivan utjecaj potpora dugotrajne skrbi na korisnike – postaju zadovoljniji svojim životom, manje su depresivni i usamljeni te žive duže i kvalitetnije.

U Hrvatskoj država ima skromnu ulogu u skrbi o starijima, a okosnicu sustava dugotrajne skrbi čini obitelj. Udio rashoda za dugotrajnu skrb u BDP-u iznosi 0,4% dok je udio rashoda za mirovine 10%, a za zdravstvo 6%. Budući da će se broj potencijalnih pružatelja neformalne (obiteljske) skrbi smanjiti, porast će potražnja za formalnom skrbi u domovima za starije osobe ili u kući. Formalnu skrb pružaju medicinske sestre i njegovatelji kojih već sada nema dovoljno te je, osim povećanja plaća i poboljšanja radnih uvjeta, potrebno razmotriti mogućnost uključivanja inozemnih radnika u pružanje dugotrajne skrbi. Hrvatskoj nedostaje i smještajnih kapaciteta u domovima za starije osobe, a dodatan su problem razlike u financiranju između privatnih i županijskih domova za starije, što u nepovoljan položaj stavlja korisnike čiji smještaj nije subvencioniran. Postoje velike regionalne razlike u dostupnosti dugotrajne skrbi, a potrebna je i bolja integracija sustava zdravstva i socijalne skrbi te bolji nadzor nad kvalitetom formalne skrbi.

# Ovo je sedma u nizu konferencija u sklopu ekonomike javnog sektora koja se svake godine bavi različitim temama, a više informacija dostupno je na [mrežnoj stranici konferencije](http://pse-conference.ijf.hr/).

**Kontakt:**

Institut za javne financije, Marijana Bađun, viša znanstvena suradnica

marijana.badjun@ijf.hr I 01/4886-444

\*\*\*

**Institut za javne financije** javni je znanstveni institut u kojem znanstvenici, među vodećima u polju ekonomije u Hrvatskoj, istražuju ekonomiku javnog sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta su članovi brojnih povjerenstava, radnih i savjetodavnih tijela Vlade, Sabora i ministarstava RH, te aktivni sudionici međunarodnih inicijativa i organizacija. Institut uz znanstveni časopis [*Public Sector Economics*](http://www.pse-journal.hr/en/home/) objavljuje i [Osvrte Instituta za javne financije](https://www.ijf.hr/hr/publikacije/casopisi/osvrti-instituta-za-javne-financije/) koji promiču transparentnost javnog sektora, odgovornost vlasti i participaciju građana, a široj javnosti omogućuju bolje razumijevanje ekonomike javnog sektora.